PSD își sacrifică singurul realizator TV de stânga cu succes la public Dragoș Pătraru reușește să aducă în discuția publică pe TVR exact temele care asigură legitimitatea unei politici sociale

miercuri, 9 mai 2018, 6:55

Dragoș Pătraru sau Doina Gradea?

Alegerea celui mai mare partid de stânga din România este simplă: mergem pe mâna președintelui TVR, Doina Gradea.

Ea vine la comisia parlamentară și vorbește fără să fie deranjată.

Până și pe Florian Coldea, temutul șef al SRI, parlamentarii l-au supus întrebărilor de s-a apucat omul să citeze din Biblie.

Ieri însă, tăcere din partea aleșilor.

Greu de găsit un precedent de îngenunchere parlamentară precum în cazul șefei TVR.

Momentul seamănă cu cel creat de Elena Udrea, în 2009, când s-a prezentat în fața comisiei de anchetă a Parlamentului României.

I-a sfidat.

Elena Udrea și Doina Gradea le-au spus ce au vrut și au plecat.

Pătraru discută la TVR subiecte care-i deranjează pe toți cei puternici

Cum să vii în fața reprezentanților acționarilor tăi, pentru că asta reprezintă parlamentarii în speța TVR, și să le vorbești ca unor elevi?

Imaginați-vă scena monologului cu un director de la o companie privată sau cu un candidat în fața alegătorilor!

De teama de a îndeplini ordinul de vârf, PSD a uitat că Dragoș Pătraru, Mihai Radu, de la Cațavencii, și ceilalți jurnaliști de la ”Starea nației” sunt singura echipă de pe TV care propune sistematic și apăsat teme de stânga pentru un public cotidian masiv.

La TVR, ei discută aproape seară de seară:

Despre cum DNA nu merge după marile companii globale care fac porcării în România, de genul Microsoft.

Despre falsul creat de cei care susțin că suntem un stat care încurajează lenea, deși România este pe ultimul loc în UE la ponderea cheltuielilor sociale în PIB, cu 14,6%, sub jumătate din cât alocă țări precum Franța din PIB.

Despre cum și companiile mari românești au ajuns să abuzeze regulile și clienții. Pătraru nu s-a sfiit să discute despre RCS-RDS când era la Digi!

Despre problemele băncilor.

Despre sistemul de pensii și lipsa de implicare a statului.

Această agendă nu este întâmplătoare.

Gradea este exact inversul lui Pătraru: prietena superelitei și a corporațiilor

Nu i-a pus nimeni să dezbată teme de stânga, pur și simplu s-a adunat la ”Starea nației” o masă critică de gândire orientată spre ideea de șanse egale, de investiții în educație, de încercarea de a monitoriza comportamentul multinaționalelor.

Nu sunt acestea și temele legitime ale unui partid de stânga, nu sunt promisiunile PSD către electoratul său?

Ba da, însă asta nu îi oprește să meargă acum pe mâna Doinei Gradea, a cărei activitate profesională se poate rezuma exact invers!

Vreme de peste un deceniu la ProTV, Doina Gradea a fost un nedeclarat, dar extrem de puternic corporate affair.

Omul celor puternici care trebuie să devină și mai puternici.

Gradea a fost mamă bună pentru patronat, pentru establishmentul politic, de la Hrebenciuc la Udrea, și pentru marile companii. În schimb, a fost mamă vitregă pentru angajați și pentru interesul public pe care profesia de jurnalist încearcă să-l servească.

Nu înseamnă că Pătraru e perfect și Gradea e minus absolut, ci doar că joacă roluri complet diferite.

Dragoș Pătraru este o contrapondere la Moise Guran

Înregistrările cu Gradea din TVR arată că aplică fix aceeași strategie în televiziunea publică.

Să fie ”ăi mari” mulțumiți, fie că sunt PD-L, PNL sau PSD.

În schimb, angajații sunt niște atârnători, merită arși, tăiați.

Iar publicul și temele sensibile nici nu există în dialogurile Doinei Gradea.

Vorba regulamentului pe care se apucase să-l dea oamenilor și pe care l-a retras după ce presa l-a mirosit: temele sensibile să se alinieze politicii editoriale a TVR!

Iar politica editorială o fac, evident, cei tari.

Interesant moment!

Are și media din România o voce care se putea înfrunta pe teme sociale cu Moise Guran, căci asta este Dragoș Pătraru, un balans la Guran, iar PSD s-a decis să o înlăture.

”Majoritatea plebee educată și conectată în rețea”

Și Guran, și Pătraru sunt puternici, credibili și au un public fidel.

Nici nu realizează PSD ce dezechilibru va crea și cum, discutând în general, ajung oamenii să-și hrănească frustrarea din discursul lui Orban, Putin sau Erdogan dacă le iei și dreptul de a fi reprezentați în media și în societate!

Când subminezi întrebările legitime ale unui realizator TV stângist de succes, hrănești teoria conspirației.

”Sarcina democrației sociale nu este să tempereze dorințele conservatoare ale populiștilor autoritari. Ci să proiecteze o alternativă puternică ce se potrivește nevoilor și pasiunilor majorității plebee educate și angrenate în rețea a forței de muncă”, scrie Paul Mason în eseul său intitulat ”Cum să depășești frica de libertate”, apărut la noi în volumul ”Marea regresie”, la Editura Art.

”Majoritatea plebee educată”.

”Oamenii angrenați în rețea prin forța de muncă”.

Acesta este publicul lui Dragoș Pătraru.

Ce ironie!

De la Digi 24, emisiunea ”Starea nației” a plecat înainte de a fi acceptată, pentru că șefii elitiști și neoconservatori ai redacției îi considerau pe cei din echipă ”prea stângiști și populari”.

Iar din TVR, televiziune ajunsă pe mâna unei grupări care nu face nici jurnalism și nici serviciu public, Pătraru va pleca tot pentru că e prea social, neînduplecat și popular.

Căci dacă nu avea succes, nu deranja pe nimeni.

***

Într-un interviu pentru Antena 3, Liviu Dragnea mărturisea sincer că serialul său TV preferat este ”Madam Secretary”, o producție CBS.

Tea Leoni joacă în rolul secretarului de stat al SUA.

Ca orice personaj ideal, Tea Leoni este eficientă, empatică și umană, calități greu reconciliabile în politica reală.

La un moment dat, un omolog dintr-o insulă din Pacific moare când se afla în aceeași cameră cu Madam Secretary.

Imediat, o campanie pe net, concentrată și agresivă, o prezintă drept autoarea crimei.

E o ipoteză copilărească, dar care prinde la o parte din public pe baza teoriei conspirației.

Tea Leoni este uluită și ea de cât de repede se întind minciunile.

Mobilizează resursele statului pentru că ”nu există democrație fără fapte”.

Reușește să afle cine sunt autorii campaniei și descoperă că asistă la o încercare a Mafiei de a ține sub control statul al cărui ministru de externe murise.

”Nu putem fi împreună fără să stabilim o bază comună a adevărului”, spune ea.

***

Dragoș Pătraru și Doina Gradea sunt în meserii diferite.

Pătraru aleargă după fapte și le comentează așa cum îi duce capul pe el și pe echipa lui.

Gradea se străduiește, că asta e meseria ei, să creeze o realitate contrafactuală, una în care cei mari câștigă mereu. Cu ea acolo, TVR nu va face niciodată marile emisiuni de investigații de care se tem corporațiile globale în fața televiziunilor publice serioase: BBC, ARD, ZDF, RTVE, France Télévisions, RAI.

Poate că n-a înțeles exact pentru ce a optat, dar asta a ales Liviu Dragnea, exact invers decât ce ar fi făcut Madam Secretary.